作者:呂溫
標題:奉和李相公早朝於中書候傳點偶書所懷奉呈門下武相公中書鄭相公
內容:禁門留騎吹，內省正衣冠。稍辨旗常色，尚聞鐘漏殘。九天爐氣暖，六月玉聲寒。宿霧開霞觀，晨光泛露盤。致君期反樸，求友得如蘭。政自同歸理，言成共不刊。準繩臨百度，領袖映千官。臥鼓流沙靜，飛航漲海安。盡規酬主意，偕賦代交歡。雅韻人間滿，多慚竊和難。